b"\n_START_ARTICLE_\nWalter Kohn\n_START_SECTION_\nBiografia\n_START_PARAGRAPH_\nVa n\xc3\xa9ixer el 9 de mar\xc3\xa7 de 1923 a la ciutat de Viena. Va estudiar matem\xc3\xa0tiques i f\xc3\xadsica a la Universitat de Toronto, on es gradu\xc3\xa0 el 1945. Posteriorment realitz\xc3\xa0 el seu doctorat en f\xc3\xadsica a la Universitat Harvard l'any 1948 sota la supervisi\xc3\xb3 de Julian Schwinger. Entre 1950 i 1960 fou professor de la Universitat Carnegie Mellon, traslladant-se despr\xc3\xa9s a la Universitat de San Diego, on hi va romandre fins al 1979. Aquell any accept\xc3\xa0 el c\xc3\xa0rrec de Director de l'Institut de F\xc3\xadsica Te\xc3\xb2rica a Santa B\xc3\xa0rbara, esdevenint el 1984 professor a la mateixa universitat de Santa B\xc3\xa0rbara._NEWLINE_L'any 1957 aconsegu\xc3\xad la ciutadania nord-americana._NEWLINE_Va morir a Santa Barbara, Calif\xc3\xb2rnia el 19 d'abril de 2016.\n_START_SECTION_\nRecerca cient\xc3\xadfica\n_START_PARAGRAPH_\nDurant la seva estada a la Universitat Carnegie Mellon va realitzar recerques en la f\xc3\xadsica dels semiconductors, mat\xc3\xa8ria que posteriorment canvi\xc3\xa0 per la recerca de les caracter\xc3\xadstiques electr\xc3\xb2niques de diversos materials. Particularment va ocupar un paper essencial en el desenvolupament de la Teoria del funcional de la densitat, que va permetre incorporar efectes de la mec\xc3\xa0nica qu\xc3\xa0ntica a la densitat electr\xc3\xb2nica. Aquesta simplificaci\xc3\xb3 del c\xc3\xb2mput condu\xc3\xafda a moltes penetracions i es va convertir en una eina essencial per a l'estructura electr\xc3\xb2nica dels materials, at\xc3\xb2mica i molecular. _NEWLINE_L'any 1998 fou guardonat amb la meitat del Premi Nobel de Qu\xc3\xadmica pel desenvolupament de la teoria funcional de la densitat. L'altra meitat del premi recaigu\xc3\xa9 en John A. Pople pel desenvolupament de m\xc3\xa8todes te\xc3\xb2rics per mitj\xc3\xa0 dels quals es poden investigar les propietats de les mol\xc3\xa8cules en processos qu\xc3\xadmics."